Im Kronkehaus

E Haus voll Elend, Kronkhäät unn Not

mit e me Geruch vunn Schmerz unn Doot

unn jeder der herkummt der hofft und bangt

egal on was er grad erkrankt.

Hie soll ma ihn gesund jetzd mache

zerick genn Frehlichkeit unn Lache

ma soll em genn jetzd schnell zerick

Gesundhäät, Scheenhäät, Geischt unn Glick.

Doch oft muss ma hie aach erfahre

dass spurlos halt nitt gehn die Jahre.

Es Alder fordert sei Dributt

unn was kabutt iss, bleibt kabutt.

E moncha geht gesund e raus

der Dokda treibt sei Kronkhäät aus

mit Pille, Salb unn aach Tabledde

versucht er all die Leit se redde.

Er hadd studiert die Medizin

unn der Patient der hofft uff ihn.

Ach die Schweschdere die hie zur Pflesche

duhn gonz scheen ihr Finger reeche

damid ma sich ach fiehlt hie wohl

ich finne ihren Ensatz doll.

Fa wenich Geld unn sehr vill Zeid

sinn die immer steds bereit

ze schenke dir aach ihr Geduld

drumm steht de Patient dief in ihrer Schuld.

So iss das halt in diesem Haus

die ääne rinn, die onnre raus.

Doch villeicht hascht du aach wirklich Glick

unn kummscht gesund noch hemm zerick

wenn nitt, geht’s ab halt uff die Bahre

es ware halt genuch der Jahre.

Drumm iss es bescht on me Kronkehause

wenn ma es immer nur sieht vunn Auße.

Reiner Thielen